የቡድኑ ስኬት ታሪክ ሆኖ እንዳይቀር ምን ታስቧል?
በተለያዩ ዓለም አቀፋዊ የስፖርት ውድድሮች ላይ በብሄራዊ ደረጃም ይሁን በሌላ መንገድ ተሳታፊ የሚሆኑ አካላት ውጤታማነታቸውን አስመስክረው ይመለሳሉ። ነገር ግን ስፖርተኞቹ ለአንድ ወቅት የዜና ማማሟቂያ ከመሆን በዘለለ ቀጣይነት ሲኖራቸው አይታይም። አብዛኞቹ ለጥቂት ጊዜ ብቅ ብለው ይጠፋሉ። ምክንያቱም ከሚመለከታቸውና ባለ ድርሻ ከሆኑ አካላት የክትትል እና እገዛ ስለሚያንስ ነው። በቅርቡ በቻይና ጂንጃንግ ከተማ ለመጀመሪያ ጊዜ በተካሄደው የዓለም ዩኒቨርሲቲዎች ውድድር ላይ አፍሪካን በመወከል በእግር ኳስ ስፖርት ተሳታፊ የነበረው የኮተቤ ሜትሮ ፖሊታን ዩኒቨርሲቲ ቡድን እንደነበር ይታወሳል።የዚህ ቡድን ተስፋ እንደ ሌሎቹ እንዳይደበዝዝና
ውጤታማነቱም ቀጣይነት እንዲኖረው ምን መደረግ ይኖርበታል በሚለው ሃሳብ ላይ የሚመለከታቸው ሊረባረቡ ይገባል። በኮተቤ ሜትሮፖሊታን
ዩኒቨርሲቲ የስፖርት ሳይንስ አካዳሚ ዳይሬክተር ዶክተር ሃብታሙ ደመላሽ፤ ውድድሩ በዓለም ደረጃ ተወዳዳሪ የሆኑ ስፖርተኛ ተማሪዎችን
ለማፍራት ምን እንደሚያስፈልግ ልምድ የተገኘበት መድረክ እንደነበር ይገልጻሉ። ተጫዋቾቹ ራሳቸውን ማሳየት የሚችሉበት መድረክም ተፈጥሮላቸዋል፤
አንዳንዶቹም በሊግ ደረጃ መጫወት ችለዋል። ተቋሙ የራሱ ክለብ እስኪኖረው የሊግ ክለቦች ተጫዋቾቹን እንዲጠቀሙባቸው ሁኔታዎችን አመቻችቷል።
ስፖርት መሰረተ ልማት የሚፈልግ እንደመሆኑ ዩኒቨርሲቲው የጀመረውን እንቅስቃሴ አጠናክሮ ይቀጥላል። የራሱ ሜዳዎችና ማዘውተሪያዎች
ሲኖሩት ደግሞ ክለቦችን በመመስረት ስፖርቱን ማሳደግ እንደሚችሉም ተስፋ ያደርጋሉ። ኮተቤ በስፖርት ፈር ቀዳጅ ዩኒቨርሲቲ ሲሆን በሃገሪቷ ካሉት የስፖርት ባለሙያዎች አብዛኛዎቹ ከተቋሙ
የወጡ ናቸው። አካዳሚው በአሁኑ ወቅት በተለየ አደረጃጀት ከመማር ማስተማር ስራዎች ባሻገር ማህበረሰቡ ድረስ በመውረድ በርካታ ስራዎችን
በማከናወን ላይ ይገኛል። እንደሚታወቀው ስፖርት ያለ ውድድር ሊያድግ አይችልም፤ ነገር ግን በሃገሪቷ የታየው አለመረጋጋት የዩኒቨርሲቲዎች
ውድድር እንዳይካሄድ አድርጎታል። በርካቶች ከዚህ ውድድር ወጥተው አሁን በፕሪሚየር ደረጃ በመጫወት ላይ ይገኛሉ። ይህ ውድድርም
በዚህ ምክንያት አለመካሄዱ የራሱን ተጽእኖ እንደሚያሳድር ዶክተር ሃብታሙ ይጠቁማሉ። በኢትዮጵያ የከፍተኛ ትምህርት ተቋማት የስፖርት
ማህበር ፕሬዚዳንት አቶ አባይ በላይሁን ቡድኑ በቻይና በነበረው ቆይታ በርካታ ልምዶችን ያገኘበትና በተጫዋቾቹ በኩልም ብዙም ብልጫ
ያልታየበት እንደነበር ያስታውሳሉ። ይልቁንም የሌሎች ሀገራት ተጫዋቾች የዩኒቨርሲቲ ተማሪዎችም ሆነው ለክለቦች የሚጫወቱ እንደነበሩም
ለማወቅ ተችሏል። ከዚህ ባሻገር በምልመላ እንዲሁም በዝግጅት ረገድ በርካታ ቀሪ ስራዎች እንዳሉ ያሳየ መድረክም ነው። በኢትዮጵያ የከፍተኛ ትምህርት ተቋማት ስፖርት ማህበር ፕሬዚዳንት አባይ በላይሁን በበኩላቸው በውድድሩ
በርካታ ልምዶች መገኘታቸውን ያስታውሳሉ። በዩኒቨርሲቲ ውድድር ላይ አንድ ቡድን የተሻለ ነገር ቢያስመዘግብም በነበረበት ላይቀጥል
ይችላል፤ ምክንያቱም ተማሪዎች ተመርቀው ተቋሙን ይለቃሉ። የተሻለ አቅም ያላቸው ስፖርተኞም በአብዛኛው ከስፖርቱ ሲርቁ ይስተዋላል።
በመሆኑም ዩኒቨርሲቲዎች የስፖርት ክለቦችን ማቋቋም ለዚህ መፍትሄ እንደሚሆን ፕሬዚዳንቱ ይጠቁማሉ። ኮተቤ ሜትሮ ፖሊታን ዩኒቨርሲቲም
አሁን ያሳየው ስኬት ታሪክ ሆኖ እንዳይቀር ባሉት አትሌቶችም ይሁን ሌሎች ተጨማሪ ስፖርተኞችን በመያዝ ጠንካራ የእግር ኳስ ቡድን
ለመመስረት የሚያስችል መነሳሳት አሳይቷል። ተጫዋቾቹ ያሳዩት እንቅስቃሴ በሃገሪቷ ባሉት የሊግ ክለቦች ለመጫወት የሚያስችላቸው በመሆኑም
ክለቦች ወደ ተቋሙ ማማተር ቢችሉ መልካም ነው። በቀደምትነት ከሚነሱት መካከል አንዱ የሆነው ኮተቤ ሜትሮፖሊታን ዩኒቨርሲቲ በስፖርት
ስልጠና ላይ ትኩረቱን እንደማድረጉ መጠን የስፖርት አካዳሚውን በዓለም አቀፋዊ ደረጃ ማጠናከር ተገቢ መሆኑንም አስገንዝበዋል።የኢፌዴሪ
ስፖርት ኮሚሽነር ኤሊያስ ሽኩር፤ የተቋሙን ስኬት ስፖርት ወደ ተፈጥሯዊ ቦታው መመለስ እንደሚገባ ያሳየ መሆኑን ጠቁመዋል። ውጤታማ
ስፖርተኞች ከትምህርት ተቋማት የተውጣጡ እንደመሆናቸው አሁንም ቢሆን በሁሉም የትምህርት ደረጃዎች በስፖርት ላይ ትኩረት ማድረግ
አስፈላጊ ነው። መልካም ጅምር ያሳየው ቡድኑም እንደ ጋራም ሆነ በግል ተጫዋቾቹ ራሳቸውን በመጠበቅ ለብሄራዊ ቡድን ተምሳሌት መሆን
ይገባቸዋል። እንደ ስፖርት ኮሚሽንም በትምህርት ተቋማት ላይ ርብርብ በማድረግ ስፖርቱ በቀጣይ የሃገሪቷ የውጤት ምንጭ ለማድረግ
እንደሚሰራም ገልጸዋል።አዲስ ዘመን ታህሳስ 13/2012ብርሃን ፈይሳ